Italia uhkaa torpedoida EU-huippukokouksen käyttämällä veto-oikeuttaan – Pääministeri Sipilä: En ole koskaan kuullut vastaavasta

Suomi ja kymmenkunta muuta maata ovat valmiita auttamaan hätään joutunutta Angela Merkeliä kahdenvälisillä sopimuksilla. Maahanmuuttokiistat uhkaavat jyrätä Macronin haaveet euroalueen kehittämisestä.

Bryssel

EU-maiden johtajien huippukokous vääntyi torstai-iltana pahaan solmuun ennen kuin johtajat pääsivät edes aloittamaan keskustelua vaikeimmasta aiheesta eli maahanmuutosta. Italian uuden populistihallituksen pääministeri Giuseppe Conte ilmoitti, että hän ei voi hyväksyä huippukokouksen päätöslauselmatekstejä muidenkaan aihepiirien osalta.